《题茅山胡道士琴月卷》
宋代·江宾王

皎皎松上月，泠泠手中琴。
一弹飒灵飚，再弹驱层阴。
铿然发清响，窅皛延余音。
流光复徘徊，空林转萧森。
象器无乃泥，天人谅何心。
邂逅若有得，俯仰还自吟。
太音寄寂寥，内景涵静深。
山空夜将宴，微露沾衣襟。

作者简介：江宾王（一○九六～？），字彦济，改字朝翁，句容（今属江苏）人。高宗绍兴十八年（一一四八）进士，时年五十三（《绍兴十八年同年小录》）。为枢密院编修官，二十六年，以谄事魏良臣罢（《建炎以来系年要录》卷一七二）。